title: 2010/521/ES: 2010 m. gegužės 5 d. Europos Parlamento sprendimas dėl Europos cheminių medžiagų agentūros 2008 finansinių metų sąskaitų uždarymo

text:
25.9.2010

               LT

               Europos Sąjungos oficialusis leidinys

               L 252/150

         EUROPOS PARLAMENTO SPRENDIMAS
   2010 m. gegužės 5 d.
   dėl Europos cheminių medžiagų agentūros 2008 finansinių metų sąskaitų uždarymo
   (2010/521/ES)
   EUROPOS PARLAMENTAS,
   atsižvelgdamas į Europos cheminių medžiagų agentūros 2008 finansinių metų galutines metines ataskaitas,
   atsižvelgdamas į Audito Rūmų ataskaitą dėl Europos cheminių medžiagų agentūros 2008 finansinių metų metinių finansinių ataskaitų su Agentūros atsakymais (1),
   atsižvelgdamas į Tarybos 2010 m. vasario 16 d. rekomendaciją (5827/2010 – C7-0061/2010),
   atsižvelgdamas į EB sutarties 276 straipsnį ir Sutarties dėl Europos Sąjungos veikimo 319 straipsnį,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo Finansinio reglamento (2), ypač į jo 185 straipsnį,
   atsižvelgdamas į Europos Parlamento ir Tarybos reglamentą (EB) Nr. 1907/2006 (3), kuriuo įsteigiama Europos cheminių medžiagų agentūra, ypač į jo 97 straipsnį,
   atsižvelgdamas į Komisijos 2002 m. lapkričio 19 d. reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 185 straipsnyje (4), ypač į jo 94 straipsnį,
   atsižvelgdamas į Darbo tvarkos taisyklių 77 straipsnį ir VI priedą,
   atsižvelgdamas į Biudžeto kontrolės komiteto pranešimą ir Aplinkos, visuomenės sveikatos ir maisto saugos komiteto nuomonę (A7–0089/2010),

               1.

               pritaria Europos cheminių medžiagų agentūros 2008 finansinių metų sąskaitų uždarymui;

               2.

               paveda Pirmininkui perduoti šį sprendimą Europos cheminių medžiagų agentūros vykdančiajam direktoriui, Tarybai, Komisijai ir Audito Rūmams ir pasirūpinti, kad jis būtų paskelbtas Europos Sąjungos oficialiajame leidinyje (L serijoje).

            Pirmininkas

         Jerzy BUZEK

            Generalinis sekretorius

         Klaus WELLE

      (1)  OL C 304, 2009 12 15, p. 33.

      (2)  OL L 248, 2002 9 16, p. 1.

      (3)  OL L 396, 2006 12 30, p. 1.

      (4)  OL L 357, 2002 12 31, p. 72.


title: 2002/262/: 2002 m. gruodžio 18 d.  ELPA priežiūros institucijos sprendimas Nr. 262/02/KOL trisdešimt penktą kartą iš dalies keičiantis Procedūrines ir esmines taisykles valstybės pagalbos srityje įvedant naujas gaires dėl valstybės pagalbos, susijusios su per didelėmis sąnaudomis, tyrimo metodikos

text:
25.5.2006

               LT

               Europos Sąjungos oficialusis leidinys

               L 139/1

      ELPA PRIEŽIŪROS INSTITUCIJOS SPRENDIMAS

   Nr. 262/02/KOL
   2002 m. gruodžio 18 d.
   trisdešimt penktą kartą iš dalies keičiantis Procedūrines ir esmines taisykles valstybės pagalbos srityje įvedant naujas gaires dėl valstybės pagalbos, susijusios su per didelėmis sąnaudomis, tyrimo metodikos
   ELPA PRIEŽIŪROS INSTITUCIJA,
   ATSIŽVELGDAMA į Europos ekonominės erdvės susitarimą (1), ypač į jo 61–63 straipsnius,
   ATSIŽVELGDAMA į ELPA valstybių susitarimą dėl Priežiūros institucijos ir Teisingumo Teismo įsteigimo (2), ypač į jo 24 straipsnį ir 3 protokolo 1 straipsnį,
   KADANGI pagal Institucijos ir Teismo susitarimo 24 straipsnį ELPA priežiūros institucija įgyvendina EEE susitarimo nuostatas dėl valstybės pagalbos,
   KADANGI pagal Institucijos ir Teismo susitarimo 5 straipsnio 2 dalies b punktą ELPA priežiūros institucija skelbia pranešimus arba gaires dėl EEE susitarime nagrinėjamų klausimų, jei tai aiškiai numatyta tame EEE susitarime arba Institucijos ir Teismo susitarime arba jei ELPA priežiūros institucija mano tai esant reikalinga,
   PRISIMINDAMA Procedūrines ir esmines taisykles valstybės pagalbos srityje (3), ELPA priežiūros institucijos priimtas 1994 m. sausio 19 d. (4),
   KADANGI 2001 m. liepos 26 d. Europos Komisija priėmė Komunikatą, nustatantį principus, kuriais remdamasi ji tirs su per didelėmis sąnaudomis (angl. stranded costs) elektros energijos sektoriuje susijusią valstybės pagalbą (5),
   KADANGI šis komunikatas taip pat svarbus Europos ekonominei erdvei,
   KADANGI reikia užtikrinti, kad EEE valstybės pagalbos taisyklės būtų vienodai taikomos visoje Europos ekonominėje erdvėje,
   KADANGI pagal EEE susitarimo XV priedo pabaigoje esančio skyriaus „BENDRA INFORMACIJA“ II punktą, siekiant išlaikyti vienodas konkurencijos sąlygas, ELPA priežiūros institucija, pasitarusi su Komisija, turi priimti teisės aktus, atitinkančius EB Komisijos priimtus aktus,
   PASITARUSI su Europos Komisija,
   PRISIMINDAMA, kad šia tema ELPA priežiūros institucija tarėsi su ELPA valstybėmis 2001 m. spalio 19 d. vykusiame daugiašaliame susitikime,
   NUSPRENDĖ:

               1.

               Valstybės pagalbos gairės iš dalies keičiamos pridedant naują 21 skyrių Valstybės pagalbos, susijusios su per didelėmis sąnaudomis, tyrimo metodika. Naujasis skyrius yra pateikiamas šio sprendimo I priede.

               2.

               ELPA valstybėms pranešama laišku, prie kurio pridedamos šio sprendimo ir I priedo kopijos. ELPA valstybių prašoma pareikšti savo pritarimą dėl I priede nurodytos siūlomos reikiamos priemonės (21.4 skyriaus 5 dalies c punkte įsipareigojimas teikti ataskaitas) per 20 darbo dienų nuo laiško gavimo dienos.

               3.

               Europos Komisija informuojama pagal EEE susitarimo 27 protokolo d punktą, išsiunčiant jai šio sprendimo ir jo I priedo kopiją.

               4.

               ELPA valstybėms pareiškus savo pritarimą dėl atitinkamų priemonių, sprendimas kartu su I priedu paskelbimas Europos Bendrijų oficialiojo leidinio EEE dalyje ir EEE priede.

               5.

               Sprendimas yra autentiškas anglų kalba.

      Priimta Briuselyje, 2002 m. gruodžio 18 d.

            ELPA priežiūros institucijos vardu

            Pirmininkas

         Einar M. BULL

         Hannes HAFSTEIN

            Kolegijos narys

      (1)  Toliau – EEE susitarimas.

      (2)  Toliau – Institucijos ir Teismo susitarimas.

      (3)  Toliau – Valstybės pagalbos gairės.

      (4)  Iš pradžių paskelbta OL L 231, 1994 9 3, EEE priede Nr. 32.

      (5)  Komunikatą galima rasti Komisijos tinklalapyje
   http://europa.eu.int/comm/competition/state_aid/legislation/stranded_costs/en.pdf

      PRIEDAS

         „21.   VALSTYBĖS PAGALBOS, SUSIJUSIOS SU PER DIDELĖMIS SĄNAUDOMIS, TYRIMO METODIKA
         21.1.   ĮVADAS

                     1)

                     1996 m. gruodžio 19 d. Europos Parlamento ir Tarybos direktyva 96/92/EB dėl elektros energijos vidaus rinkos bendrųjų taisyklių (1) (toliau – Direktyva arba Direktyva 96/92/EB) buvo nustatyti Europos elektros energijos pramonės atvėrimo konkurencijai principai.

                     2)

                     Pirmiau minėta Direktyva buvo įtraukta į EEE susitarimą EEE jungtinio komiteto sprendimu Nr. 168/1999 (2).

                     3)

                     Palaipsnis perėjimas iš labai apribotos konkurencijos į tikrąją konkurenciją EEE lygmeniu turi vykti priimtinomis ekonominėmis sąlygomis atsižvelgiant į konkrečias elektros energetikos pramonės ypatybes. Šis klausimas didžiąja dalimi atspindėtas Direktyvos tekste.

                     4)

                     Kad galėtų išspręsti daugelį konkrečių problemų, vadovaudamosi Direktyvos 24 straipsniu ELPA valstybės gali atidėti kai kurių Direktyvos nuostatų taikymą pereinamuoju laikotarpiu. Valstybės pagalbos priemonėms, skirtoms elektros energijos įmonėms palankiomis sąlygomis prisitaikyti prie konkurencijos įvedimo, netaikomos 24 straipsnyje numatytos nukrypti leidžiančios nuostatos.

                     5)

                     Šių gairių tikslas – išaiškinti, kaip Institucija ketina šios rūšies valstybės pagalbai taikyti EEE susitarimo taisykles pagal Direktyvą 96/92/EB. Šios gairės nepažeidžia kitų taikytinose bendrosiose nuostatose, gairėse ir pranešimuose nustatytų valstybės pagalbos taisyklių. Institucija ir toliau leis suteikti regioninę pagalbą ir aplinkosaugos pagalbą pagal atitinkamas gaires. Pagalba, kurios neleidžiama suteikti pagal EEE susitarimo 61 straipsnį, prireikus bus nagrinėjama pagal EEE susitarimo 59 straipsnio 2 dalį.

               21.2.   PEREINAMOJO LAIKOTARPIO PRIEMONĖS IR VALSTYBĖS PAGALBA

                     1)

                     Direktyvos 96/92/EB 24 straipsnyje, pritaikytame 1999 m. lapkričio 26 d. EEE jungtinio komiteto sprendimo Nr. 168/1999 1 straipsnio i punktu, nustatyta, kad Institucija gali leisti taikyti laikinai nuo Direktyvos nukrypstančias pereinamojo laikotarpio priemones (3):
                     „ELPA valstybės, kuriose laikytis įsipareigojimų ar garantijų dėl sistemos darbo laikantis 1999 m. lapkričio 26 d. EEE jungtinio komiteto sprendimo Nr. 168/1999 nuostatų gali būti neįmanoma iki šio sprendimo priėmimo, gali prašyti Institucijos suteikti laikiną režimą pagal 24 straipsnio 1 ir 2 dalis. Informacija apie prašymus skirti laikiną režimą ELPA priežiūros institucijai pateikiama ne vėliau kaip per šešis mėnesius nuo 1999 m. lapkričio 26 d. EEE jungtinio komiteto sprendimo Nr. 168/1999 įsigaliojimo“.

                     2)

                     Atsižvelgdama į dabartinę padėtį, Institucija mano, kad pagal jos sprendimus, priimtus pagal 24 straipsnį, galima suteikti laikiną režimą tik tuo atveju, jeigu ji anksčiau nustatė, kad priemonės, apie kurias ELPA valstybė narė pranešė pagal tą straipsnį, yra nesuderinamos su Direktyvos IV, V, VI ir VII skyriuose išdėstytomis nuostatomis. Pagal Direktyvos 24 straipsnį tik Institucija gali leisti nesivadovauti tomis nuostatomis.

                     3)

                     Todėl įsteigiant fondą ELPA valstybės įvesta mokesčių sistema, kad būtų padengtos įsipareigojimų ar garantijų, kurių gali būti neįmanoma laikytis taikant Sprendimą Nr. 168/1999, sąnaudos nėra priemonė, kurios atžvilgiu Institucija suteiktų laikiną režimą pagal Direktyvos 96/92/EB 24 straipsnį. Tokiai priemonei nėra taikoma nuo atitinkamų Direktyvos skyrių leidžianti nukrypti nuostata. Tačiau ji gali būti valstybės pagalba, kuriai taikomas EEE susitarimo 61 straipsnis ir ELPA valstybių susitarimo dėl Priežiūros institucijos ir Teisingumo Teismo įsteigimo 3 Protokolas.

                     4)

                     Šių gairių tikslas – parodyti, kaip Institucija ketina taikyti EEE susitarime pateiktas valstybės pagalbos taisykles priemonių, skirtų kompensuoti įsipareigojimų ar garantijų, kurių gali būti neįmanoma toliau laikytis dėl Sprendimo Nr. 168/1999 taikymo, sąnaudas, atveju. Visų pirma gairės netaikomos priemonėms, kurios negali būti laikomos valstybės pagalba, kaip apibrėžta EEE susitarimo 61 straipsnio 1 dalyje.

               21.3.   REIKLAVIMUS ATITINKANČIŲ PER DIDELIŲ SĄNAUDŲ APIBRĖŽIMAS

                     1)

                     Tokie veiklos įsipareigojimai ar garantijos paprastai vadinamos „per didelėmis sąnaudomis“. Jų gali būti įvairių rūšių: ilgalaikės pirkimo sutartys; investicijos, vykdomos turint numanomą arba realią pardavimo garantiją; investicijos, vykdomos atskirai nuo įprastos veiklos ir t. t. Kad būtų laikomi reikalavimus atitinkančiomis per didelėmis sąnaudomis, kurias patvirtintų Institucija, tokie įsipareigojimai ar garantijos turi atitikti šiuos kriterijus:

                                 a)

                                 „Veiklos įsipareigojimai ar garantijos“, dėl kurių gali kilti per didelių sąnaudų, turėjo atsirasti prieš 1999 m. lapkričio 27 d. – Sprendimo Nr. 168/1999 įsigaliojimo dieną.

                                 b)

                                 Tokių įsipareigojimų ar garantijų buvimas ir galiojimas bus pagrindžiamas atsižvelgiant į pagrindines teisės aktų ir sutarčių nuostatas bei teisines jų sudarymo aplinkybes.

                                 c)

                                 Turi būti pavojus, kad tokių veiklos įsipareigojimų ar garantijų nebus galima laikytis dėl Direktyvos 96/92/EB nuostatų taikymo. Kad būtų laikomi per didelėmis sąnaudomis, dėl Direktyvos taikymo poveikio įsipareigojimai ar garantijos turi tapti neekonomiškomis ir labai paveikti konkrečios įmonės konkurencingumą. Be to, dėl šios priežasties įmonė turi daryti apskaitos įrašus (pvz., atidėjimus), atspindėsiančius numatomą įsipareigojimo ar garantijos poveikį.
                                 Jei dėl atitinkamų įsipareigojimų ar garantijų ir nesant pagalbos ar pereinamojo laikotarpio priemonių, įmonės gyvybingumas gali atsidurti pavojuje, įsipareigojimai ar garantijos laikomos atitinkančiomis pirmesnėje pastraipoje nustatytus reikalavimus.
                                 Tokių įsipareigojimų ar garantijų poveikis konkrečios įmonės konkurencingumui ar gyvybingumui bus vertinamas konsoliduotai. Kad įsipareigojimai ar garantijos būtų laikomos per didelėmis sąnaudomis, turi būti įmanoma nustatyti priežasties ir pasekmės santykį tarp Sprendimo Nr. 168/1999 įsigaliojimo ir sunkumų, su kuriais įmonė susiduria laikydamasi šių įsipareigojimų ar garantijų arba užtikrindama jų laikymąsi. Siekdama nustatyti šį priežasties ir pasekmės santykį, Institucija atsižvelgs į visus elektros energijos kainos mažėjimo ar rinkos dalies praradimo, kurį patyrė atitinkamos įmonės, atvejus. Įsipareigojimai ar garantijos, kurių nebūtų pavykę laikytis nepaisant Sprendimo Nr. 168/1999 įsigaliojimo, nėra laikomi per didelėmis sąnaudomis.

                                 d)

                                 Tokie įsipareigojimai ar garantijos turi būti neatšaukiami. Jeigu įmonė turi galimybę atšaukti mokėjimą arba pakeisti tokius įsipareigojimus ar garantijas, į tai reikės atsižvelgti skaičiuojant reikalavimus atitinkančias per dideles sąnaudas.

                                 e)

                                 Įsipareigojimai ar garantijos, siejantys tai pačiai grupei priklausančias įmones, paprastai negali būti laikomos per didelėmis sąnaudomis.

                                 f)

                                 Per didelės sąnaudos yra ekonominės sąnaudos, kurios turi atitikti realias pagal įsipareigojimus ar garantijas, dėl kurių jos atsiranda, investuotas, sumokėtas arba mokėtinas sumas. Todėl skaičiavimai pagal vienodo dydžio normą nepriimtini, nebent galima įrodyti, kad jie atspindi ekonominę tikrovę.

                                 g)

                                 Per didelės sąnaudos turi būti apskaičiuojamos atimant pajamas, pelną arba pridėtinę vertę, susijusius su įsipareigojimais ar garantijomis, dėl kurių jos atsiranda.

                                 h)

                                 Per didėlės sąnaudos turi būti vertinamos atėmus visas išmokėtas arba išmokėtinas pagalbos sumas turto, su kuriuo jos siejamos, atžvilgiu. Ypač tais atvejais, kai įsipareigojimas ar veiklos garantija atitinka investiciją, kuriai yra skiriama valstybės pagalba, pagalbos vertė turi būti atimta iš bet kokių dėl įsipareigojimo ar garantijos atsirandančių per didelių sąnaudų.

                                 i)

                                 Jei per didelės sąnaudos atsiranda dėl įsipareigojimų ar garantijų, kuriuos sunku vykdyti dėl Sprendimo Nr. 168/1999, skaičiuojant reikalavimus atitinkančias per dideles sąnaudas bus atsižvelgta į realų nacionalinėje ir bendroje elektros energijos rinkose vyraujančių ekonominių ir konkurencinių sąlygų pokytį. Ypač kai įsipareigojimai ar garantijos galėtų būti per didelėmis sąnaudomis dėl numatomo elektros energijos kainų mažėjimo, skaičiuojant per dideles sąnaudas turi būti atsižvelgta į realius elektros energijos kainų svyravimus.

                                 j)

                                 Prieš perkeliant Sprendimą Nr. 168/1999 į nacionalinius teisės aktus, amortizuotos sąnaudos negali sąlygoti per didelių sąnaudų atsiradimo. Tačiau atidėjimai ar turto nuvertėjimas, įtraukti į atitinkamų įmonių balansą, kad būtų atsižvelgta į numatomą sprendimo poveikį, gali būti laikomi per didelėmis sąnaudomis.

                                 k)

                                 Reikalavimus atitinkančios per didelės sąnaudos negali viršyti minimalios sumos, kuri yra būtina, kad atitinkamoms įmonės galėtų toliau laikytis arba užtikrinti laikymąsi įsipareigojimų ar garantijų, dėl kurių abejojama pagal Sprendimą Nr. 168/1999 (4). Todėl jos turės būti apskaičiuojamos atsižvelgiant į taupiausią atitinkamos įmonės atžvilgiu sprendimą (negavus jokios pagalbos). Dėl to gali tekti, be kita ko, nutraukti per dideles sąnaudas sąlygojančius įsipareigojimus ar garantijas arba likviduoti visą arba dalį per dideles sąnaudas sąlygojančio turto (kai tai neprieštarauja įsipareigojimų ar garantijų principams).

                                 l)

                                 Sąnaudos, kurias kai kurioms įmonėms gali tekti padengti pasibaigus Direktyvos 26 straipsnyje nurodytam laikotarpiui (2006 m. lapkričio 26 d.), paprastai negali būti reikalavimus atitinkančiomis per didelėmis sąnaudomis, kaip apibrėžta šioje metodikoje (5). Tačiau prireikus Institucija gali reikiamu laiku atsižvelgti į šiuos įsipareigojimus ar garantijas, ir tokiu atveju laikyti jas reikalavimus atitinkančiomis per didelėmis sąnaudomis kitu bendros elektros energijos rinkos atvėrimo etapu.

                                 m)

                                 ELPA valstybių, atversiančių savo rinkas greičiau nei reikalaujama pagal EEE jungtinio komiteto sprendimą Nr. 168/1999, atveju, Institucija gali sutikti pagal šią metodiką laikyti reikalavimus atitinkančiomis per didelėmis sąnaudomis tokias sąnaudas, kurias kai kurioms įmonėms teks padengti po Direktyvos 26 straipsnyje nurodyto laikotarpio, jeigu šios sąnaudos atsiranda dėl pirmiau nurodytų 21.3 skirsnio a–l punktų kriterijus atitinkančių įsipareigojimų ar garantijų, ir jeigu jos tęsiasi ne ilgiau kaip iki 2010 m. gruodžio 31 d.

               21.4.   PER DIDELĖS SĄNAUDOS IR VALSTYBĖS PAGALBA

                     1)

                     EEE susitarimo 61 straipsnio 1 dalyje pateikiamas bendras principas nustato, kad valstybės pagalba yra draudžiama. Tačiau šio straipsnio 2 ir 3 dalyse numatytos nuo šios bendros taisyklės nukrypti leidžiančio nuostatos. Be to, pagal EEE susitarimo 59 straipsnio 2 dalį „įmonėms, kurioms yra patikėta teikti bendros ekonominės svarbos paslaugas, arba pajamų gaunančioms monopolinėms įmonėms“ EEE susitarime nustatytos taisyklės, ypač konkurencijos taisyklės, yra taikomos, jei jų taikymas nei teisiškai, nei faktiškai netrukdo atlikti joms patikėtų specialių uždavinių. Bet kuriuo atveju prekybai neturi būti daroma tokio poveikio, kuris prieštarautų Susitariančiųjų Šalių interesams.

                     2)

                     Valstybės pagalba, atitinkanti šiose gairėse apibrėžtas reikalavimus atitinkančias per dideles sąnaudas, yra skirta elektros energijos įmonių perėjimui į konkurencingą elektros energijos rinką palengvinti. Institucija gali palankiai vertinti tokią pagalbą, jeigu konkurencijos iškraipymą atsveria pagalbos indėlis siekiant bendro tikslo, kurio rinkos jėgos negalėtų pasiekti. Iš tikrųjų konkurencijos iškraipymas, atsirandantis dėl pagalbos, skiriamos elektros energijos įmonių perėjimui iš labai uždaros rinkos į iš dalies liberalizuotą rinką palengvinti, negali prieštarauti bendram interesui, kai jis yra ribotos trukmės ir poveikio, nes elektros energijos rinkos liberalizavimas yra svarbus EEE rinkai ir prisideda prie vidaus rinkos kūrimo. Institucija taip pat mano, kad per didelėms sąnaudoms suteikta pagalba gali padėti elektros energijos įmonėms mažinti jų su pradiniais įsipareigojimais ar investicijomis susijusią riziką ir ilgainiui jas paskatinti tęsti investicijas. Galiausiai, nekompensavus per didelių sąnaudų, padidėtų pavojus, kad tokios įmonės galėtų užkrauti visas neekonomiškų įsipareigojimų ar garantijų išlaidas nuo jų priklausomiems vartotojams.

                     3)

                     Pagalbą, skiriamą elektros energijos pramonės įmonių per didelėms sąnaudoms kompensuoti, palyginus su kitų liberalizuotų sektorių įmonėms skiriama pagalba, galima pateisinti tuo, kad liberalizuojant elektros energijos rinką technologijų pažanga nespartėjo, o paklausa nedidėjo, taip pat tuo, kad mažai tikėtina, jog siekdamos užtikrinti aplinkos apsaugą, tiekimo patikimumą ir sklandų EEE šalių ekonomikos veikimą, jos lauktų, kol elektros energijos įmonės susidurs su sunkumais, ir tik tada svarstytų, ar reikia joms suteikti valstybės pagalbą.

                     4)

                     Atsižvelgdama į tai, Institucija mano, kad per didelėms sąnaudoms padengti skiriamai pagalbai paprastai taikoma nukrypti leidžianti nuostata pagal EEE susitarimo 61 straipsnio 3 dalies c punktą, jeigu pagalba palengvina tam tikrų ekonominės veiklos rūšių plėtrą, nedarydama neigiamo bendram interesui prieštaraujančio poveikio prekybos sąlygoms.

                     5)

                     Nepažeisdama specialių Institucijos gairių dėl EEE valstybės pagalbos nuostatų taikymo, įskaitant Bendrijos gairių dėl valstybės pagalbos aplinkos apsaugai (6) nuostatų, Institucija iš esmės gali patvirtinti pagalbą, skirtą reikalavimus atitinkančioms per didelėms sąnaudoms padengti, kaip suderinamą su EEE susitarimo 61 straipsnio 3 dalies c punktu, jeigu ji atitinka šiuos kriterijus:

                                 a)

                                 Pagalba turi padengti aiškiai nustatytas ir atskirtas reikalavimus atitinkančias per dideles sąnaudas. Ji jokiu būdu negali viršyti reikalavimus atitinkančių per didelių sąnaudų sumos.

                                 b)

                                 Pagal pagalbos išmokėjimo tvarką turi būti leidžiama atsižvelgti į būsimus konkurencijos pokyčius. Tokius pokyčius pirmiausia galima nustatyti pagal kiekybiškai įvertinamus veiksnius (kainas, rinkos dalis, kitus ELPA valstybės nurodytus svarbius veiksnius). Kadangi konkurso sąlygų keitimas turi tiesioginį poveikį reikalavimus atitinkančių per didelių sąnaudų sumai, išmokama pagalbos suma būtinai priklausys nuo realios konkurencijos plėtros, o skaičiuojant per tam tikrą laikotarpį išmokėtą pagalbą reikės atsižvelgti į susijusius veiksnius, kad būtų įvertintas pasiektas konkurencijos lygis.

                                 c)

                                 ELPA valstybė turi įsipareigoti Institucijai siųsti metinę ataskaitą, kurioje be kita ko būtų nurodomi konkurencijos jos elektros energijos rinkoje pokyčiai ir pastebėti atitinkamų kiekybiškai įvertinamų veiksnių pokyčiai. Metinėje ataskaitoje pateikiama informacija apie tai, kaip buvo apskaičiuotos per didelės sąnaudos, į kurias buvo atsižvelgta atitinkamais metais, ir nurodoma išmokėtos pagalbos suma.

                                 d)

                                 Atlikdama vertinimą, Institucija teigiamai vertins mažėjančią pagalbą, skiriamą per didelėms sąnaudoms padengti. Iš tiesų ji padės konkrečiai įmonei greičiau pasirengti liberalizuotai elektros energijos rinkai.

                                 e)

                                 Didžiausia pagalbos suma, kurią galima išmokėti įmonei per didelėms sąnaudoms padengti, turi būti nurodyta iš anksto. Skiriant sumą turi būti atsižvelgta į našumo padidėjimą, kurį gali pasiekti įmonė.
                                 Taip pat iš anksto turi būti aiškiai nustatyta konkreti pagalbos, skirtos per didelėms sąnaudoms padengti, apskaičiavimo ir teikimo tvarka bei ilgiausias tokios pagalbos teikimo laikotarpis. Pranešime apie pagalbą pirmiausia bus nurodoma, kaip apskaičiuojant per dideles sąnaudas atsižvelgiama į įvairių b punkte minėtų veiksnių pokyčius.

                                 f)

                                 Siekdama išvengti pagalbos kaupimo, ELPA valstybė įsipareigoja iš anksto neišmokėti gelbėjimo ar restruktūrizavimo pagalbos įmonėms, kurios gaus per didėlėms sąnaudoms skirtą pagalbą. Institucija mano, kad kompensacijos per didelėms sąnaudoms, susijusioms su investicijomis į ilgalaikio gyvybingumo galimybių neužtikrinantį turtą, išmokėjimas nepalengvina elektros energijos pramonės perėjimo į liberalizuotą rinką ir todėl jam negali būti taikoma nukrypti leidžianti nuostata pagal EEE susitarimo 61 straipsnio 3 dalies c punktą.

                     6)

                     Tačiau Institucija labai rimtai abejoja dėl tokios pagalbos, skiriamos per didelėms sąnaudoms, kurios neatitinka pirmiau minėtų kriterijų arba kurios galėtų sukelti bendram interesui prieštaraujančius konkurencijos iškraipymus padengti, dėl šių priežasčių:

                                 a)

                                 Jei pagalba nėra susijusi su pirmiau pateiktą apibrėžimą atitinkančiomis reikalavimus atitinkančiomis per didelėmis sąnaudomis arba su aiškiai apibrėžtomis ir atskirtomis per didelėmis sąnaudomis, arba viršija reikalavimus atitinkančių per didelių sąnaudų sumą.

                                 b)

                                 Jei pagalba yra skirta apsaugoti visą arba dalį prieš įsigaliojus Sprendimui Nr. 168/1999 gauto pelno, griežtai neatsižvelgiant į reikalavimus atitinkančias per dideles sąnaudas, kurios galėtų atsirasti įvedus konkurenciją.

                                 c)

                                 Jei pagalbos suma greičiausiai nebūtų koreguojama siekiant deramai atsižvelgti į prielaidų apie ekonomiką ir rinką, kurios iš pradžių buvo padarytos apskaičiuojant per dideles sąnaudas ir jų realius pokyčius laikui bėgant, skirtumus.

               21.5.   PAGALBOS, SKIRTOS PER DIDELĖMS SĄNAUDOMS PADENGTI, FINANSAVIMO BŪDAS

                     1)

                     ELPA valstybės gali laisvai pasirinkti jų nuomone tinkamiausius pagalbos, skirtos per didelėms sąnaudoms padengti, finansavimo būdus. Tačiau, prieš patvirtindama tokią pagalbą, Institucija įsitikina, ar finansavimo tvarka nekelia poveikio, kuris prieštarautų Direktyvos 96/92/EB tikslams ar Susitariančiųjų Šalių interesams. Susitariančiųjų Šalių interesai, be kita ko, yra vartotojų apsauga, laisvas prekių ir paslaugų judėjimas bei konkurencija.

                     2)

                     Finansavimo metodas neturi apsunkinti išorės įmonių ar naujų dalyvių patekimo į tam tikras nacionalines ar regionines rinkas. Konkrečiai pagalba, skiriama per didelėms sąnaudoms padengti, negali būti finansuojama iš mokesčių, susijusių su elektros energijos perdavimu tarp EEE valstybių ar iš mokesčių dėl tarp gamintojo ir vartotojo esančio atstumo.

                     3)

                     Institucija taip pat užtikrina, kad pagalbos, skirtos padengti per dideles sąnaudas, finansavimo tvarka sudarytų sąlygas taikyti vienodas sąlygas reikalavimus atitinkančių ir reikalavimų neatitinkančių vartotojų atžvilgiu. Šiuo tikslu 21.4 skirsnio c punkte nurodytoje ataskaitoje bus pateikiamas finansinių šaltinių, skirtų padengti per dideles sąnaudas, suskirstymas pagal reikalavimus atitinkančius ir reikalavimus neatitinkančius vartotojus. Jei reikalavimų neatitinkantys vartotojai, taikydami elektros energijos pirkimo tarifą, tiesiogiai dalyvauja finansuojant per dideles sąnaudas, tai turi būti aiškiai nurodyta. Bet kuriai iš šių vartotojų grupių (reikalavimus atitinkančių arba reikalavimus neatitinkančių) taikoma įmoka neturi viršyti per didelių sąnaudų, kurios turi būti padengtos, dalies, atitinkančios vartotojams tenkančią rinkos dalį.

                     4)

                     Jeigu privačios įmonės surenka lėšas, kad finansuotų pagalbos priemones, skirtas per didelėms sąnaudoms padengti, šių lėšų valdymas turi būti aiškiai atskirtas nuo įprastų šių įmonių išteklių. Šios investicijos neturi teikti naudos jas valdančioms įmonėms.

               21.6.   KITI VERTINIMO VEIKSNIAI

                     1)

                     Nagrinėdama valstybės pagalbą, skirtą per didelėms sąnaudoms kompensuoti, Institucija ypač atsižvelgia į atitinkamo tinklo dydį, sujungimo lygį ir elektros pramonės struktūrą. Pagalba mažam, menkai su likusia EEE dalimi sujungtam, tinklui greičiausiai rečiau sąlygotų didelius konkurencijos iškraipymus.

                     2)

                     Ši per didelėms sąnaudoms skirta metodologija nepažeidžia nacionalinės regioninės pagalbos gairių (7) taikymo regionuose, kuriems taikomas EEE susitarimo 61 straipsnio 3 dalies a punktas. Pagal EEE susitarimo 59 straipsnio 2 dalį, jei valstybės pagalbos per didelėms sąnaudoms taisyklės trukdo įmonėms, kurioms yra patikėta teikti bendros ekonominės svarbos paslaugas, arba pajamų gaunančioms monopolinėms įmonėms, teisiškai ir faktiškai atlikti joms patikėtus specialius uždavinius, nuo šių taisyklių galima nukrypti su sąlyga, kad prekybai nedaromas toks poveikis, kuris prieštarautų Susitariančiųjų Šalių interesams.

                     3)

                     Šioje valstybės pagalbos, skirtos per didelėms sąnaudoms padengti, metodikoje nustatytos taisyklės, atsirandančios dėl Sprendimo Nr. 168/1999, taikomos nepriklausomai nuo to, ar atitinkamos įmonės yra privačios, ar valstybinės.“

         (1)  OL L 27, 1997 1 30, p. 20.

         (2)  OL L 61, 2001 3 1, p. 23 ir EEE priedas Nr. 11, 2001 3 1, p. 221.

         (3)  Sprendimo Nr. 168/1999 3 straipsnyje teigiama: „Šis sprendimas įsigalioja 1999 m. lapkričio 27 d., jei EEE jungtiniam komitetui buvo pateikti visi pranešimai pagal Susitarimo 103 straipsnio 1 dalį.“

         (4)  Todėl ilgalaikės pirkimo ar pardavimo sutarties atveju per didelės sąnaudos bus apskaičiuojamos lyginant sąlygas, kuriomis liberalioje rinkoje įmonė paprastai būtų galėjusi parduoti arba pirkti konkretų produktą visoms kitoms sąlygoms esant vienodoms.

         (5)  Suprantama, kad investicijos, kurių negalima susigrąžinti arba kurios nėra ekonomiškai perspektyvios dėl elektros energijos vidaus rinkos liberalizavimo, gali būti laikomos per didelėmis sąnaudomis, kaip apibrėžta metodikoje, įskaitant tuos atvejus, kai iš esmės jos turėtų tęstis ir po 2006 m. Be to, po 2006 m. lapkričio 26 d. įsipareigojimai ar garantijos, kurių turi būti toliau laikomasi, nes jų nesilaikymas gali kelti rimtą pavojų aplinkos apsaugai, visuomenės saugai, darbuotojų socialinei apsaugai ar elektros energijos tinklo saugumui, tinkamai pagrindus, gali būti laikomos per didelėmis sąnaudoms pagal šią metodiką.

         (6)  OL L 237, 2001 9 6, p. 16.

         (7)  OL L 111, 1999 4 29 ir EEE priedas Nr. 18. Šiuo atveju žr. Valstybės pagalbos gairių 25 skyrių.


title: 2015 m. kovo 2 d. Tarybos sprendimas (BUSP) 2015/332, kuriuo pratęsiamas Europos Sąjungos specialiojo įgaliotinio Pietų Kaukaze ir krizės Gruzijoje klausimais įgaliojimų terminas

text:
3.3.2015

               LT

               Europos Sąjungos oficialusis leidinys

               L 58/70

         TARYBOS SPRENDIMAS (BUSP) 2015/332
   2015 m. kovo 2 d.
   kuriuo pratęsiamas Europos Sąjungos specialiojo įgaliotinio Pietų Kaukaze ir krizės Gruzijoje klausimais įgaliojimų terminas
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 33 straipsnį ir 31 straipsnio 2 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2014 m. liepos 8 d. Taryba priėmė Sprendimą 2014/438/BUSP (1), kuriuo Herbert SALBER paskirtas Europos Sąjungos specialiuoju įgaliotiniu (toliau – ES specialusis įgaliotinis) Pietų Kaukaze ir krizės Gruzijoje klausimais. ES specialiojo įgaliotinio įgaliojimų terminas baigiasi 2015 m. vasario 28 d.;

               (2)

               ES specialiojo įgaliotinio įgaliojimų terminas turėtų būti pratęstas papildomam aštuonių mėnesių laikotarpiui;

               (3)

               ES specialusis įgaliotinis įgaliojimus vykdys tokiomis aplinkybėmis, kurios gali pablogėti ir galėtų kliudyti pasiekti Europos Sąjungos sutarties 21 straipsnyje nustatytus Sąjungos išorės veiksmų tikslus,

         PRIĖMĖ ŠĮ SPRENDIMĄ:
   1 straipsnis
   Europos Sąjungos specialusis įgaliotinis
   Šiuo sprendimu ES specialiojo įgaliotinio Pietų Kaukaze ir krizės Gruzijoje klausimais Herbert SALBER įgaliojimų terminas pratęsiamas iki 2015 m. spalio 31 d. Taryba, remdamasi Politinio ir saugumo komiteto (PSK) atliktu vertinimu ir Sąjungos vyriausiojo įgaliotinio užsienio reikalams ir saugumo politikai (toliau – vyriausiasis įgaliotinis) pasiūlymu, gali nuspręsti, kad ES specialiojo įgaliotinio įgaliojimų terminas būtų nutrauktas anksčiau.
   2 straipsnis
   Politikos tikslai
   ES specialiojo įgaliotinio įgaliojimai grindžiami su Pietų Kaukazu susijusios Sąjungos politikos tikslais, įskaitant tikslus, nustatytus 2008 m. rugsėjo 1 d. Briuselyje įvykusio neeilinio Europos Vadovų Tarybos susitikimo išvadose ir 2008 m. rugsėjo 15 d. Tarybos išvadose, taip pat 2012 m. vasario 27 d. išvadose. Tie tikslai yra:

               a)

               remiantis esamais mechanizmais, įskaitant Europos saugumo ir bendradarbiavimo organizaciją (toliau – ESBO) ir jos Minsko grupę, regione vykdyti konfliktų prevenciją, padėti taikiai sureguliuoti jame kilusius konfliktus, įskaitant krizę Gruzijoje ir konfliktą Kalnų Karabache, skatinant pabėgėlių ir šalies viduje perkeltųjų asmenų grįžimą, taip pat kitomis atitinkamomis priemonėmis, ir remti tokio sureguliavimo įgyvendinimą laikantis tarptautinės teisės principų;

               b)

               konstruktyviai bendrauti su pagrindiniais suinteresuotais veikėjais regiono klausimais;

               c)

               skatinti ir remti tolesnį Armėnijos, Azerbaidžano ir Gruzijos ir, atitinkamais atvejais, jų kaimyninių šalių tarpusavio bendradarbiavimą;

               d)

               didinti Sąjungos veiksmingumą ir matomumą regione.

         3 straipsnis
   Įgaliojimai
   Kad būtų pasiekti politikos tikslai, ES specialiajam įgaliotiniui suteikiami šie įgaliojimai:

               a)

               regione plėtoti ryšius su vyriausybėmis, parlamentais, kitais svarbiausiais politikos subjektais, teismais ir pilietine visuomene;

               b)

               skatinti regiono valstybes bendradarbiauti bendro intereso regioniniais klausimais, pavyzdžiui, bendrų grėsmių saugumui, kovos su terorizmu, neteisėta prekyba ir organizuotu nusikalstamumu klausimais;

               c)

               padėti taikiai sureguliuoti konfliktus laikantis tarptautinės teisės principų ir, glaudžiai bendradarbiaujant su Jungtinėmis Tautomis, ESBO ir jos Minsko grupe, sudaryti palankesnes sąlygas tokiam sureguliavimui įgyvendinti;

               d)

               krizės Gruzijoje klausimais:

                           i)

                           padėti rengiantis tarptautinėms diskusijoms, vykstančioms pagal 2008 m. rugpjūčio 12 d. susitarimo 6 punktą (Ženevos tarptautinis dialogas) ir jo 2008 m. rugsėjo 8 d. įgyvendinimo priemones, įskaitant diskusijas dėl susitarimų dėl saugumo ir stabilumo regione, dėl pabėgėlių ir šalies viduje perkeltųjų asmenų klausimo sprendimo remiantis tarptautiniu lygiu pripažintais principais, dėl kitų šalių bendru susitarimu sutartų klausimų,

                           ii)

                           prisidėti nustatant Sąjungos poziciją bei ES specialiojo įgaliotinio lygiu jai atstovauti i papunktyje nurodytų diskusijų metu ir

                           iii)

                           sudaryti palankesnes sąlygas 2008 m. rugpjūčio 12 d. susitarimui ir jo 2008 m. rugsėjo 8 d. įgyvendinimo priemonėms įgyvendinti;

               e)

               sudaryti palankesnes sąlygas rengti ir įgyvendinti pasitikėjimo stiprinimo priemones;

               f)

               prireikus padėti rengti Sąjungos paramą, skirtą galimai išspręsti konfliktą;

               g)

               intensyvinti Sąjungos dialogą su pagrindiniais susijusiais veikėjais regiono klausimais;

               h)

               padėti Sąjungai toliau plėtoti visapusišką politiką Pietų Kaukazo klausimais;

               i)

               vykdant šiame straipsnyje nustatytą veiklą, prisidėti įgyvendinant ES žmogaus teisių politiką ir Sąjungos žmogaus teisių gaires, ypač jų aspektus dėl vaikų ir moterų nuo konfliktų nukentėjusiose vietovėse, pirmiausia stebint pokyčius šioje srityje ir reaguojant į juos.

         4 straipsnis
   Įgaliojimų vykdymas
   1.   ES specialusis įgaliotinis yra atsakingas už įgaliojimų vykdymą; jo veiklą prižiūri vyriausiasis įgaliotinis.
   2.   PSK palaiko ypatingus ryšius su ES specialiuoju įgaliotiniu, o su Taryba ES specialusis įgaliotinis bendrauja pirmiausia pasitelkęs šį komitetą. PSK teikia ES specialiajam įgaliotiniui strategines gaires ir politinius nurodymus pagal jo įgaliojimus, nedarant poveikio vyriausiojo įgaliotinio galioms.
   3.   ES specialusis įgaliotinis savo veiksmus glaudžiai koordinuoja su Europos išorės veiksmų tarnyba (toliau – EIVT) ir atitinkamais jos padaliniais.
   5 straipsnis
   Finansavimas
   1.   Su ES specialiojo įgaliotinio įgaliojimų vykdymu laikotarpiu nuo 2015 m. kovo 1 d. iki 2015 m. spalio 31 d. susijusioms išlaidoms padengti skiriama orientacinė finansavimo suma yra 1 350 000 EUR.
   2.   Išlaidos tvarkomos pagal Sąjungos bendrajam biudžetui taikomas procedūras ir taisykles.
   3.   Išlaidos tvarkomos pagal ES specialiojo įgaliotinio ir Komisijos sudarytą sutartį. Už visas išlaidas ES specialusis įgaliotinis atsiskaito Komisijai.
   6 straipsnis
   Darbuotojų grupės sudarymas ir sudėtis
   1.   ES specialusis įgaliotinis sudaro darbuotojų grupę, neviršydamas savo įgaliojimų ir turimų atitinkamų finansinių išteklių. Į darbuotojų grupę įtraukiami darbuotojai, turintys profesinės patirties konkrečiose politikos srityse, kaip reikalaujama įgaliojimuose. ES specialusis įgaliotinis nedelsdamas praneša Tarybai ir Komisijai apie darbuotojų grupės sudėtį.
   2.   Valstybės narės, Sąjungos institucijos ir EIVT gali pasiūlyti komandiruoti darbuotojus dirbti su ES specialiuoju įgaliotiniu. Atlyginimą tokiems komandiruotiems darbuotojams moka atitinkamai ta valstybė narė, susijusi Sąjungos institucija arba EIVT. Valstybių narių į Sąjungos institucijas arba EIVT komandiruoti ekspertai taip pat gali būti priskirti ES specialiajam įgaliotiniui. Pagal sutartį pasamdyti kitų šalių darbuotojai turi turėti vienos iš valstybių narių pilietybę.
   3.   Visi komandiruoti darbuotojai administraciniu požiūriu lieka pavaldūs siunčiančiajai valstybei narei, siunčiančiajai Sąjungos institucijai ar EIVT ir vykdo savo pareigas bei veikia ES specialiojo įgaliotinio įgaliojimų labui.
   4.   ES specialiojo įgaliotinio personalas bendrai įkuriamas kartu su atitinkamais EIVT padaliniais ar Sąjungos delegacijomis siekiant užtikrinti jų atitinkamų veiksmų suderinamumą ir nuoseklumą.
   7 straipsnis
   ES specialiojo įgaliotinio ir ES specialiojo įgaliotinio personalo privilegijos ir imunitetai
   Su priimančiosiomis šalimis atitinkamai susitariama dėl ES specialiojo įgaliotinio ir ES specialiojo įgaliotinio personalo narių užduočių įvykdymui ir sklandžiam darbui užtikrinti būtinų privilegijų, imunitetų ir kitų garantijų. Valstybės narės ir EIVT šiuo tikslu teikia visą reikalingą paramą.
   8 straipsnis
   ES įslaptintos informacijos saugumas
   ES specialusis įgaliotinis ir jo darbuotojų grupės nariai laikosi saugumo principų ir būtiniausių standartų, nustatytų Tarybos sprendimu 2013/488/ES (2).
   9 straipsnis
   Galimybė susipažinti su informacija ir logistinė parama
   1.   Valstybės narės, Komisija ir Tarybos generalinis sekretoriatas užtikrina, kad ES specialiajam įgaliotiniui būtų sudaryta galimybė susipažinti su visa reikiama informacija.
   2.   Prireikus Sąjungos delegacijos regione ir (arba) valstybės narės teikia logistinę paramą regione.
   10 straipsnis
   Saugumas
   ES specialusis įgaliotinis, laikydamasis Sąjungos politikos dėl personalo, dislokuoto už Sąjungos ribų vykdyti veiksmus pagal Sutarties V antraštinę dalį, saugumo, neviršydamas savo įgaliojimų ir atsižvelgdamas į saugumo padėtį jo atsakomybei priskirtoje geografinėje teritorijoje, imasi visų praktiškai įgyvendinamų priemonių viso tiesiogiai jam pavaldaus personalo saugumui užtikrinti, visų pirma:

               a)

               sudarydamas misijai skirtą saugumo planą, grindžiamą EIVT gairėmis, kuriame numatomos misijai skirtos fizinės, organizacinės ir procedūrinės saugumo priemonės, reglamentuojančios saugaus personalo atvykimo į misijos teritoriją ir judėjimo toje teritorijoje valdymą bei saugumo incidentų valdymą, ir numatomas nenumatytų atvejų planas ir misijos evakuacijos planas;

               b)

               užtikrindamas, kad visi už Sąjungos ribų dislokuoti personalo nariai būtų apdrausti didelės rizikos draudimu, būtinu dėl misijos teritorijoje esančių sąlygų;

               c)

               užtikrindamas, kad prieš atvykstant arba atvykus į misijos teritoriją būtų organizuotas visų ES specialiojo įgaliotinio darbuotojų grupės narių, kurie turi būti dislokuoti už Sąjungos ribų, įskaitant vietoje pasamdytus darbuotojus, atitinkamas mokymas saugumo klausimais, atsižvelgiant į EIVT nustatytą rizikos lygį misijos teritorijoje;

               d)

               užtikrindamas, kad būtų įgyvendinamos visos sutartos rekomendacijos, pateiktos remiantis reguliariais saugumo įvertinimais, ir Tarybai, vyriausiajam įgaliotiniui bei Komisijai raštu būtų teikiamos jų įgyvendinimo ir kitų saugumo klausimų ataskaitos, sudarančios pažangos ataskaitos ir įgaliojimų vykdymo ataskaitos dalį.

         11 straipsnis
   Ataskaitų teikimas
   ES specialusis įgaliotinis vyriausiajam įgaliotiniui ir PSK reguliariai teikia ataskaitas žodžiu ir raštu. ES specialusis įgaliotinis taip pat prireikus teikia ataskaitas Tarybos darbo grupėms. Reguliariai teikiamos ataskaitos platinamos per COREU tinklą. ES specialusis įgaliotinis gali teikti ataskaitas Užsienio reikalų tarybai. Pagal Sutarties 36 straipsnį ES specialusis įgaliotinis gali dalyvauti informuojant Europos Parlamentą.
   12 straipsnis
   Koordinavimas
   1.   ES specialusis įgaliotinis prisideda prie Sąjungos veiksmų vieningumo, suderinamumo ir efektyvumo ir padeda užtikrinti, kad visos Sąjungos priemonės ir valstybių narių veiksmai yra naudojami suderintai, siekiant Sąjungos tikslų. ES specialiojo įgaliotinio veiksmai derinami su Komisijos veiksmais. ES specialusis įgaliotinis reguliariai informuoja valstybių narių atstovybes ir Sąjungos delegacijas.
   2.   Vietos lygiu glaudus ryšys palaikomas su Sąjungos delegacijų vadovais ir valstybių narių atstovybių vadovais, kurie deda visas pastangas, kad padėtų ES specialiajam įgaliotiniui vykdyti jo įgaliojimus. ES specialusis įgaliotinis, glaudžiai bendradarbiaudamas su Sąjungos delegacijos Gruzijoje vadovu, vietoje teikia politines rekomendacijas Europos Sąjungos stebėsenos misijos Gruzijoje (EUMM Georgia) vadovui. ES specialusis įgaliotinis ir EUMM Georgia civilinis operacijos vadas prireikus konsultuojasi tarpusavyje. ES specialusis įgaliotinis vietos lygiu taip pat palaiko ryšius su kitais tarptautiniais bei regioniniais subjektais.
   13 straipsnis
   Su reikalavimais susijusi pagalba
   ES specialusis įgaliotinis ir jo personalas padeda pateikiant elementus siekiant atsakyti į reikalavimus ir įsipareigojimus, kylančius iš ankstesniųjų ES specialiųjų įgaliotinių Pietų Kaukaze ir krizės Gruzijoje klausimais įgaliojimų, ir tais tikslais teikia administracinę pagalbą ir prieigą prie atitinkamų bylų.
   14 straipsnis
   Peržiūra
   Šio sprendimo įgyvendinimas ir jo suderinamumas su kita Sąjungos veikla regione yra nuolat peržiūrimi. Iki 2015 m. rugpjūčio mėn. pabaigos ES specialusis įgaliotinis pateikia Tarybai, vyriausiajam įgaliotiniui ir Komisijai išsamią įgaliojimų vykdymo ataskaitą.
   15 straipsnis
   Įsigaliojimas
   Šis sprendimas įsigalioja jo priėmimo dieną.
   Jis taikomas nuo 2015 m. kovo 1 d.

      Priimta Briuselyje 2015 m. kovo 2 d.

            Tarybos vardu

            Pirmininkė

         D. REIZNIECE-OZOLA

      (1)  2014 m. liepos 8 d. Tarybos sprendimas 2014/438/BUSP, kuriuo iš dalies keičiami ir pratęsiami Europos Sąjungos specialiojo įgaliotinio Pietų Kaukaze ir krizės Gruzijoje klausimais įgaliojimai (OL L 200, 2014 7 9, p. 11).

      (2)  2013 m. rugsėjo 23 d. Tarybos sprendimas 2013/488/ES dėl ES įslaptintos informacijos apsaugai užtikrinti skirtų saugumo taisyklių (OL L 274, 2013 10 15, p. 1).


title: 2014/645/BUSP: 2014 m. liepos 24 d. Politinio ir saugumo komiteto sprendimas EUCAP NESTOR/2/2014 dėl trečiųjų valstybių įnašų į Europos Sąjungos regioninių jūrinių pajėgumų stiprinimo Somalio pusiasalyje misiją (EUCAP NESTOR) priėmimo

text:
6.9.2014

               LT

               Europos Sąjungos oficialusis leidinys

               L 267/7

         POLITINIO IR SAUGUMO KOMITETO SPRENDIMAS EUCAP NESTOR/2/2014
   2014 m. liepos 24 d.
   dėl trečiųjų valstybių įnašų į Europos Sąjungos regioninių jūrinių pajėgumų stiprinimo Somalio pusiasalyje misiją (EUCAP NESTOR) priėmimo

      (2014/645/BUSP)

   POLITINIS IR SAUGUMO KOMITETAS,
   atsižvelgdamas į Europos Sąjungos sutartį, ypač į jos 38 straipsnio trečią pastraipą,
   atsižvelgdamas į 2012 m. liepos 16 d. Tarybos sprendimą 2012/389/BUSP dėl Europos Sąjungos regioninių jūrinių pajėgumų stiprinimo Somalio pusiasalyje misijos (EUCAP NESTOR) (1), ypač į jo 10 straipsnio 3 dalį,
   kadangi:

               (1)

               pagal Sprendimo 2012/389/BUSP 10 straipsnio 3 dalį Taryba įgaliojo Politinį ir saugumo komitetą (toliau – PSK) priimti atitinkamus sprendimus dėl trečiųjų valstybių siūlomų įnašų priėmimo;

               (2)

               civilinės operacijos vadui pateikus rekomendaciją dėl Australijos įnašo, Australijos įnašas turėtų būti priimtas;

               (3)

               pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 5 straipsnį Danija nedalyvauja rengiant ir įgyvendinant su gynyba susijusius Sąjungos sprendimus bei veiksmus,

         PRIĖMĖ ŠĮ SPRENDIMĄ:
   1 straipsnis
   1.   Australijos įnašas į Europos Sąjungos regioninių jūrinių pajėgumų stiprinimo Somalio pusiasalyje misiją (EUCAP NESTOR) priimamas ir laikomas reikšmingu.
   2.   Australija atleidžiama nuo finansinių įnašų į EUCAP NESTOR biudžetą.
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2014 m. liepos 24 d.

            Politinio ir saugumo komiteto vardu

            Pirmininkas

         W. STEVENS

      (1)  OL L 187, 2012 7 17, p. 40.


title: 2013 m. kovo 6 d. Komisijos sprendimas, kuriuo iš dalies keičiamas 2010 m. spalio 6 d. Komisijos sprendimas, kuriuo sudaroma Europos navigacijos palydovų sistemų programų raidos ekspertų grupė „Programų raidos patariamoji grupė“  Tekstas svarbus EEE

text:
7.3.2013

               LT

               Europos Sąjungos oficialusis leidinys

               C 66/24

         KOMISIJOS SPRENDIMAS
   2013 m. kovo 6 d.
   kuriuo iš dalies keičiamas 2010 m. spalio 6 d. Komisijos sprendimas, kuriuo sudaroma Europos navigacijos palydovų sistemų programų raidos ekspertų grupė „Programų raidos patariamoji grupė“
   (Tekstas svarbus EEE)
   2013/C 66/05
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   kadangi:

               (1)

               2010 m. spalio 6 d. Komisijos sprendimu buvo sudaryta Europos navigacijos palydovų sistemų programų raidos ekspertų grupė „Programų raidos patariamoji grupė“ (1) (toliau – grupė), kad Komisijai būtų teikiamos nepriklausomos konsultacijos EGNOS ir Galileo misijų raidos klausimais;

               (2)

               grupės steigimo metu Komisija nusprendė, kad ši grupė turėtų būti sudaryta iš narių, paskirtų veikti kaip individualūs asmenys;

               (3)

               remiantis Komisijos taisyklėmis dėl ekspertų grupių (2), kaip individualūs asmenys paskirti nariai privalo veikti nepriklausomai ir vadovaudamiesi viešuoju interesu;

               (4)

               kai kurie Komisijos paskirti (3) grupės nariai yra privačių bendrovių, kurios yra tiesiogiai susijusios su grupės darbu, darbuotojai ir vadovai. Todėl tokie darbuotojai ir vadovai negali būti nariais kaip individualūs asmenys, jie gali dalyvauti grupės darbe kaip suinteresuotųjų subjektų atstovai;

               (5)

               atsižvelgiant į tai, kas išdėstyta pirmiau, grupės nariai turėtų būti paskirti veikti kaip individualūs asmenys, tai turėtų būti asmenys, paskirti atstovauti bendram suinteresuotųjų subjektų ir organizacijų interesui. Remiantis Komisijos taisyklėmis dėl ekspertų grupių (4), terminas organizacijos suprantamas plačiąja prasme, jis, be kita ko, apima bendroves, asociacijas, nevyriausybines organizacijas, profesines sąjungas, Sąjungos agentūras ir įstaigas bei tarptautines organizacijas;

               (6)

               todėl 2010 m. spalio 6 d. Komisijos sprendimas, kuriuo sudaroma Europos navigacijos palydovų sistemų programų raidos ekspertų grupė „Programų raidos patariamoji grupė“, turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   2010 m. spalio 6 d. Komisijos sprendimo, kuriuo sudaroma Europos navigacijos palydovų sistemų programų raidos ekspertų grupė „Programų raidos patariamoji grupė“, 4 straipsnio 2 ir 3 dalys pakeičiamos šiuo tekstu:

      „2.   Komisija paskiria narius iš kvietime teikti paraiškas dalyvaujančių specialistų, turinčių 2 straipsnyje nurodytų sričių kompetencijos, ir iš organizacijų, turinčių darbo patirties šiose srityse.
      3.   Grupės nariai:

                  —

                  paskiriami veikti kaip individualūs asmenys,

                  —

                  yra asmenys, paskirti atstovauti bendram suinteresuotųjų subjektų interesui palydovinės navigacijos srityje; jie neatstovauja individualiems suinteresuotiesiems subjektams, arba

                  —

                  yra organizacijos plačiąja prasme, įskaitant bendroves, asociacijas, nevyriausybines organizacijas, profesines sąjungas, Sąjungos agentūras ir įstaigas bei tarptautines organizacijas. Organizacijos skiria savo atstovus.“

   2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje. Jis taikomas iki 2014 m. gruodžio 31 d.

      Priimta Briuselyje 2013 m. kovo 6 d.

            Komisijos vardu

         Antonio TAJANI

            Pirmininko pavaduotojas

      (1)  OL C 271, 2010 10 7, p. 2.

      (2)  C(2010) 7649 galutinis, 9 taisyklė.

      (3)  C(2011) 3624 galutinis.

      (4)  C(2010) 7649 galutinis, 8 taisyklė.


title: 2009/393/EB: 2009 m. gegužės 18 d. Tarybos sprendimas, nustatantis poziciją, kurios Bendrijos vardu turi būti laikomasi Tarptautinėje javų taryboje dėl 1995 m. Prekybos javais konvencijos galiojimo pratęsimo

text:
20.5.2009

               LT

               Europos Sąjungos oficialusis leidinys

               L 124/63

      TARYBOS SPRENDIMAS

   2009 m. gegužės 18 d.
   nustatantis poziciją, kurios Bendrijos vardu turi būti laikomasi Tarptautinėje javų taryboje dėl 1995 m. Prekybos javais konvencijos galiojimo pratęsimo
   (2009/393/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 133 straipsnį kartu su 300 straipsnio 2 dalies antra pastraipa,
   atsižvelgdama į Komisijos pasiūlymą,
   kadangi:

               (1)

               Bendrija Tarybos sprendimu 96/88/EB (1) sudarė 1995 m. Prekybos javais konvenciją, kurios galiojimas buvo reguliariai pratęsiamas dvejų metų laikotarpiams. Jos galiojimas Prekybos javais tarybos sprendimu paskutinį kartą buvo pratęstas 2007 m. birželį ir ji galioja iki 2009 m. birželio 30 d. Tolesnis jos galiojimo pratęsimas atitinka Bendrijos interesus. Todėl Prekybos javais konvencijoje Bendrijai atstovaujanti Komisija turėtų būti įgaliota balsuoti už tokį pratęsimą,

         NUSPRENDĖ:
   Vienintelis straipsnis
   Bendrijos pozicija Tarptautinėje javų taryboje – balsuoti už 1995 m. Prekybos javais konvencijos galiojimo pratęsimą dar vienam laikotarpiui iki dvejų metų.
   Komisija yra įgaliojama išreikšti šią poziciją Tarptautinėje javų taryboje.

      Priimta Briuselyje, 2009 m. gegužės 18 d.

            Tarybos vardu

            Pirmininkas

         J. KOHOUT

      (1)  OL L 21, 1996 1 27, p. 47.


title: 2009/744/EB: 2009 m. rugsėjo 24 d. Tarybos sprendimas dėl Airijai atstovaujančio Regionų komiteto nario skyrimo

text:
9.10.2009

               LT

               Europos Sąjungos oficialusis leidinys

               L 265/39

      TARYBOS SPRENDIMAS

   2009 m. rugsėjo 24 d.
   dėl Airijai atstovaujančio Regionų komiteto nario skyrimo
   (2009/744/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 263 straipsnį,
   atsižvelgdama į Airijos Vyriausybės pasiūlymą,
   kadangi:

               (1)

               2006 m. sausio 24 d. Taryba priėmė Sprendimą 2006/116/EB dėl Regionų komiteto narių ir pakaitinių narių skyrimo laikotarpiui nuo 2006 m. sausio 26 d. iki 2010 m. sausio 25 d. (1).

               (2)

               Pasibaigus Seamus MURRAY įgaliojimams tapo laisva viena Regionų komiteto nario vieta,

         NUSPRENDĖ:
   1 straipsnis
   Regionų komiteto nare likusiam kadencijos laikui iki 2010 m. sausio 25 d. skiriama:
   Fiona O’LOUGHLIN, member of Kildare County Council.
   2 straipsnis
   Šis sprendimas įsigalioja jo priėmimo dieną.

      Priimta Briuselyje, 2009 m. rugsėjo 24 d.

            Tarybos vardu

            Pirmininkė

         M. OLOFSSON

      (1)  OL L 56, 2006 2 25, p. 75.


title: 2017 m. vasario 6 d. Tarybos sprendimas (ES) 2017/262 dėl Tarybos Generalinio sekretoriato paskyrimų tarnybos ir sudaryti darbo sutartis įgaliotos tarnybos nustatymo, kuriuo panaikinamas Sprendimas 2013/811/ES

text:
16.2.2017

               LT

               Europos Sąjungos oficialusis leidinys

               L 39/4

         TARYBOS SPRENDIMAS (ES) 2017/262
   2017 m. vasario 6 d.
   dėl Tarybos Generalinio sekretoriato paskyrimų tarnybos ir sudaryti darbo sutartis įgaliotos tarnybos nustatymo, kuriuo panaikinamas Sprendimas 2013/811/ES
   EUROPOS SĄJUNGOS TARYBA,
   atsižvelgdama į Europos Sąjungos pareigūnų tarnybos nuostatus ir kitų Europos Sąjungos tarnautojų įdarbinimo sąlygas, nustatytus Tarybos reglamentu (EEB, Euratomas, EAPB) Nr. 259/68 (1), ypač į tų Tarnybos nuostatų 2 straipsnį ir tų Įdarbinimo sąlygų 6 straipsnį,
   kadangi:

               (1)

               pagal Sutarties dėl Europos Sąjungos veikimo 240 straipsnio 2 dalies pirmą pastraipą už Tarybos Generalinio sekretoriato veiklą yra atsakingas Generalinis sekretorius;

               (2)

               siekiant skatinti administracinį supaprastinimą ir veiksmingą personalo valdymą, Generalinis sekretorius turėtų turėti daugiau galimybių savo įgaliojimus, susijusius su Europos Sąjungos pareigūnų tarnybos nuostatų (toliau – Tarnybos nuostatai) ir kitų Europos Sąjungos tarnautojų įdarbinimo sąlygų (toliau – Įdarbinimo sąlygos) taikymu, perduoti administracijos generaliniam direktoriui. Be to, Generalinis sekretorius turėtų būti įgaliotas visiems generaliniams direktoriams perduoti įgaliojimus priimti sprendimus dėl vidaus perskyrimų ir perkėlimų atsižvelgiant į personalo poreikius jų generaliniuose direktoratuose;

               (3)

               Tarybos sprendimas 2013/811/ES (2) turėtų būti panaikintas,

         PRIĖMĖ ŠĮ SPRENDIMĄ:
   1 straipsnis
   1.   Pagal Tarnybos nuostatus paskyrimų tarnybai suteiktais įgaliojimais ir pagal Įdarbinimo sąlygas sudaryti darbo sutartis kompetentingai tarnybai suteiktais įgaliojimais Tarybos Generaliniame sekretoriate naudojasi:

               a)

               Taryba, skirdama Generalinį sekretorių;

               b)

               Taryba, remdamasi Generalinio sekretoriaus pasiūlymu, generaliniams direktoriams taikydama Tarnybos nuostatų 1a, 30, 34, 41, 49, 50 ir 51 straipsnius;

               c)

               Generalinis sekretorius – kitais atvejais.

         2.   Generalinis sekretorius yra įgaliotas visiškai arba iš dalies perduoti administracijos generaliniam direktoriui bet kuriuos arba visus savo įgaliojimus, susijusius su Tarnybos nuostatų ir Įdarbinimo sąlygų taikymu.
   3.   Generalinis sekretorius yra įgaliotas visiems generaliniams direktoriams perduoti įgaliojimus, susijusius su perskyrimais ir perkėlimais, vadovaujantis tarnybos interesais atitinkamuose jų generaliniuose direktoratuose, pagal Tarnybos nuostatų 7 straipsnio 1 dalies pirmą pastraipą.
   2 straipsnis
   Sprendimas 2013/811/ES panaikinamas.
   3 straipsnis
   Šis sprendimas įsigalioja 2017 m. kovo 1 d.

      Priimta Briuselyje 2017 m. vasario 6 d.

            Tarybos vardu

            Pirmininkė

         F. MOGHERINI

      (1)  1968 m. vasario 29 d. Tarybos reglamentas (EEB, Euratomas, EAPB) Nr. 259/68, nustatantis Europos Bendrijų pareigūnų tarnybos nuostatus ir kitų tarnautojų įdarbinimo sąlygas, taip pat įvedantis specialias priemones, taikomas laikinai Komisijos pareigūnams (OL L 56, 1968 3 4, p. 1).

      (2)  2013 m. gruodžio 17 d. Tarybos sprendimas 2013/811/ES dėl Tarybos Generalinio sekretoriato paskyrimų tarnybos ir sudaryti darbo sutartis įgaliotos tarnybos nustatymo, kuriuo panaikinamas Sprendimas 2011/444/ES (OL L 355, 2013 12 31, p. 91).


title: 2013/159/BUSP: 2013 m. kovo 22 d. Politinio ir saugumo komiteto sprendimas Atalanta/1/2013 dėl Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo (Atalanta), ES pajėgų vado skyrimo

text:
27.3.2013

               LT

               Europos Sąjungos oficialusis leidinys

               L 87/12

         POLITINIO IR SAUGUMO KOMITETO SPRENDIMAS ATALANTA/1/2013
   2013 m. kovo 22 d.
   dėl Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo (Atalanta), ES pajėgų vado skyrimo
   (2013/159/BUSP)
   POLITINIS IR SAUGUMO KOMITETAS,
   atsižvelgdamas į Europos Sąjungos sutartį, ypač į jos 38 straipsnį,
   atsižvelgdamas į 2008 m. lapkričio 10 d. Tarybos bendruosius veiksmus 2008/851/BUSP dėl Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo (1), ypač į jų 6 straipsnį,
   kadangi:

               (1)

               pagal Bendrųjų veiksmų 2008/851/BUSP 6 straipsnio 1 dalį Taryba įgaliojo Politinį ir saugumo komitetą (toliau – PSK) priimti sprendimus dėl ES pajėgų vado skyrimo;

               (2)

               2012 m. lapkričio 27 d. PSK priėmė Sprendimą Atalanta/3/2012 (2), kuriuo kontradmirolas Ángel GARCĺA DE PAREDES PÉREZ DE SEVILLA skiriamas Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo (toliau – Atalanta), ES pajėgų vadu;

               (3)

               ES operacijos vadas rekomendavo Atalanta naujuoju ES pajėgų vadu skirti komandorą Jorge NOVO PALMA, pakeisiantį kontradmirolą Ángel GARCĺA DE PAREDES PÉREZ DE SEVILLA;

               (4)

               ES karinis komitetas pritaria tai rekomendacijai;

               (5)

               pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo (Nr. 22) dėl Danijos pozicijos 5 straipsnį Danija nedalyvauja rengiant ir įgyvendinant su gynyba susijusių Sąjungos sprendimų bei veiksmų,

         PRIĖMĖ ŠĮ SPRENDIMĄ:
   1 straipsnis
   Komandoras Jorge NOVO PALMA skiriamas Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo, ES pajėgų vadu nuo 2013 m. balandžio 6 d.
   2 straipsnis
   Sprendimas Atalanta/3/2012 panaikinamas.
   3 straipsnis
   Šis sprendimas įsigalioja 2013 m. balandžio 6 d.

      Priimta Briuselyje 2013 m. kovo 22 d.

            Politinio ir saugumo komiteto vardu

            Pirmininkas

         O. SKOOG

      (1)  OL L 301, 2008 11 12, p. 33.

      (2)  2012 m. lapkričio 27 d. Politinio ir saugumo komiteto sprendimas Atalanta/3/2012 dėl Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo (Atalanta), ES pajėgų vado skyrimo (OL L 332, 2012 12 4, p. 20).


title: 2015 m. balandžio 29 d. Europos Parlamento sprendimas (ES) 2015/1710 dėl bendrosios įmonės ENIAC 2013 finansinių metų sąskaitų uždarymo

text:
2015 9 30

               LT

               Europos Sąjungos oficialusis leidinys

               L 255/429

      EUROPOS PARLAMENTO SPRENDIMAS (ES) 2015/1710
      2015 m. balandžio 29 d.
      dėl bendrosios įmonės ENIAC 2013 finansinių metų sąskaitų uždarymo
      EUROPOS PARLAMENTAS,

                  —

                  atsižvelgdamas į bendrosios įmonės ENIAC 2013 finansinių metų galutines metines finansines ataskaitas,

                  —

                  atsižvelgdamas į Audito Rūmų ataskaitą dėl bendrosios įmonės ENIAC 2013 finansinių metų metinių finansinių ataskaitų kartu su bendrosios įmonės atsakymais (1),

                  —

                  atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2013 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (2),

                  —

                  atsižvelgdamas į Tarybos 2015 m. vasario 17 d. rekomendaciją dėl patvirtinimo, kad bendroji įmonė įvykdė 2013 finansinių metų biudžetą (05306/2015 – C8–0049/2015),

                  —

                  atsižvelgdamas į Sutarties dėl Europos Sąjungos veikimo 319 straipsnį,

                  —

                  atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3),

                  —

                  atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (4), ypač į jo 209 straipsnį,

                  —

                  atsižvelgdamas į 2007 m. gruodžio 20 d. Tarybos reglamentą (EB) Nr. 72/2008 dėl bendrosios įmonės ENIAC įsteigimo (5),

                  —

                  atsižvelgdamas į 2014 m. gegužės 6 d. Tarybos reglamentą (ES) Nr. 561/2014, kuriuo įsteigiama bendroji įmonė ECSEL (6), ypač į jo 1 straipsnio 2 dalį ir 12 straipsnį,

                  —

                  atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (7),

                  —

                  atsižvelgdamas į 2013 m. rugsėjo 30 d. Komisijos deleguotąjį reglamentą (ES) Nr. 110/2014 dėl pavyzdinio finansinio reglamento viešojo ir privačiojo sektorių partnerystės įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 209 straipsnyje (8),

                  —

                  atsižvelgdamas į Darbo tvarkos taisyklių 94 straipsnį ir V priedą,

                  —

                  atsižvelgdamas į Biudžeto kontrolės komiteto pranešimą (A8–0104/2015),

         1.

            atideda bendrosios įmonės ENIAC 2013 finansinių metų sąskaitų uždarymą;

         2.

            paveda Pirmininkui perduoti šį sprendimą bendrosios įmonės ECSEL vykdomajam direktoriui, Tarybai, Komisijai ir Audito Rūmams ir pasirūpinti, kad jis būtų paskelbtas Europos Sąjungos oficialiajame leidinyje (L serijoje).

               Pirmininkas

            Martin SCHULZ

               Generalinis sekretorius

            Klaus WELLE

         (1)  OL C 452, 2014 12 16, p. 26.

         (2)  OL C 452, 2014 12 16, p. 27.

         (3)  OL L 248, 2002 9 16, p. 1.

         (4)  OL L 298, 2012 10 26, p. 1.

         (5)  OL L 30, 2008 2 4, p. 21.

         (6)  OL L 169, 2014 6 7, p. 152.

         (7)  OL L 357, 2002 12 31, p. 72.

         (8)  OL L 38, 2014 2 7, p. 2.


title: 2016 m. balandžio 21 d. Tarybos sprendimas (ES) 2016/828 dėl Protokolo, kuriuo iš dalies keičiamas Europos bendrijos ir San Marino Respublikos susitarimas, numatantis priemones, lygiavertes nustatytoms Tarybos direktyvoje 2003/48/EB dėl palūkanų, gautų iš taupymo pajamų, apmokestinimo, sudarymo Sąjungos vardu

text:
27.5.2016

               LT

               Europos Sąjungos oficialusis leidinys

               L 140/1

         TARYBOS SPRENDIMAS (ES) 2016/828
   2016 m. balandžio 21 d.
   dėl Protokolo, kuriuo iš dalies keičiamas Europos bendrijos ir San Marino Respublikos susitarimas, numatantis priemones, lygiavertes nustatytoms Tarybos direktyvoje 2003/48/EB dėl palūkanų, gautų iš taupymo pajamų, apmokestinimo, sudarymo Sąjungos vardu
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 115 straipsnį kartu su 218 straipsnio 6 dalies b punktu ir 8 dalies antra pastraipa,
   atsižvelgdama į Europos Komisijos pasiūlymą,
   atsižvelgdama į Europos Parlamento nuomonę (1),
   kadangi:

               (1)

               remiantis Tarybos sprendimu (ES) 2015/2469 (2), 2015 m. gruodžio 8 d. buvo pasirašytas Protokolas, kuriuo iš dalies keičiamas Europos bendrijos ir San Marino Respublikos susitarimas, numatantis priemones, lygiavertes nustatytoms Tarybos direktyvoje 2003/48/EB dėl palūkanų, gautų iš taupymo pajamų, apmokestinimo (toliau – Protokolas, kuriuo iš dalies keičiamas Susitarimas), su sąlyga, kad tas Protokolas bus sudarytas vėliau;

               (2)

               per derybas suderintame Protokolo, kuriuo iš dalies keičiamas Susitarimas, tekste deramai perteikiami Tarybos pateikti derybų nurodymai, nes juo užtikrinama, kad Europos bendrijos ir San Marino Respublikos susitarime, numatančiame priemones, lygiavertes nustatytoms Tarybos direktyvoje 2003/48/EB dėl palūkanų, gautų iš taupymo pajamų, apmokestinimo (3) (toliau – Susitarimas), būtų atsižvelgiama į naujausius tarptautinius įvykius, susijusius su automatiniais informacijos mainais, visų pirma Ekonominio bendradarbiavimo ir plėtros organizacijos (EBPO) parengtą bendrą visuotinį automatinių finansinių sąskaitų informacijos mokesčių klausimais mainų standartą. Sąjunga, valstybės narės ir San Marino Respublika aktyviai dalyvavo EBPO pasaulinio forumo veikloje siekdamos prisidėti prie to standarto rengimo ir įgyvendinimo. Susitarimo su pakeitimais, padarytais Protokolu, kuriuo iš dalies keičiamas Susitarimas, tekstas turi būti teisinis pagrindas, kuriuo remdamosi Europos Sąjunga ir San Marino Respublika įgyvendina visuotinį standartą plėtodamos savo santykius;

               (3)

               pagal Reglamento (EB) Nr. 45/2001 (4) 28 straipsnio 2 dalį buvo pasikonsultuota su Europos duomenų apsaugos priežiūros pareigūnu;

               (4)

               Protokolas, kuriuo iš dalies keičiamas Susitarimas, turėtų būti patvirtintas,

         PRIĖMĖ ŠĮ SPRENDIMĄ:
   1 straipsnis
   Sąjungos vardu patvirtinamas Protokolas, kuriuo iš dalies keičiamas Europos bendrijos ir San Marino Respublikos susitarimas, numatantis priemones, lygiavertes nustatytoms Tarybos direktyvoje 2003/48/EB dėl palūkanų, gautų iš taupymo pajamų, apmokestinimo. (5)

   2 straipsnis
   1.   Tarybos pirmininkas Sąjungos vardu pateikia Protokolo, kuriuo iš dalies keičiamas Susitarimas, 2 straipsnio 1 dalyje numatytą pranešimą.
   2.   Komisija informuoja San Marino Respubliką ir valstybes nares apie pranešimus, gautus pagal Susitarimo, iš dalies pakeisto Protokolu, 1 straipsnio 1 dalies d punktą.
   3 straipsnis
   Šis sprendimas įsigalioja jo priėmimo dieną.

      Priimta Liuksemburge 2016 m. balandžio 21 d.

            Tarybos vardu

            Pirmininkas

         G.A. VAN DER STEUR

      (1)  2016 m. kovo 3 d. nuomonė (dar nepaskelbta Oficialiajame leidinyje).

      (2)  2015 m. gruodžio 8 d. Tarybos sprendimas (ES) 2015/2469 dėl Protokolo, kuriuo iš dalies keičiamas Europos bendrijos ir San Marino Respublikos susitarimas, numatantis priemones, lygiavertes nustatytoms Tarybos direktyvoje 2003/48/EB dėl palūkanų, gautų iš taupymo pajamų, apmokestinimo, pasirašymo Sąjungos vardu ir laikino taikymo (OL L 346, 2015 12 31, p. 1).

      (3)  OL L 381, 2004 12 28, p. 33.

      (4)  2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (OL L 8, 2001 1 12, p. 1).

      (5)  Protokolo, kuriuo iš dalies keičiamas Susitarimas, tekstas buvo paskelbtas OL L 346, 2015 12 31, p. 3, kartu su sprendimu dėl jo pasirašymo ir laikino taikymo.


title: 2013 m. liepos 9 d. Tarybos sprendimas, kuriuo skiriamas Vidaus rinkos derinimo tarnybos (prekių ženklai ir dizainas) apeliacinių tarybų pirmininkas

text:
11.7.2013

               LT

               Europos Sąjungos oficialusis leidinys

               C 199/2

         TARYBOS SPRENDIMAS
   2013 m. liepos 9 d.
   kuriuo skiriamas Vidaus rinkos derinimo tarnybos (prekių ženklai ir dizainas) apeliacinių tarybų pirmininkas
   2013/C 199/03
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. vasario 26 d. Tarybos reglamentą (EB) Nr. 207/2009 dėl Bendrijos prekių ženklo (1), ypač į jo 136 straipsnį,
   atsižvelgdama į 2013 m. gegužės 31 d. Vidaus rinkos derinimo tarnybos (prekių ženklai ir dizainas) administracinės valdybos pasiūlytus kandidatus,
   PRIĖMĖ ŠĮ SPRENDIMĄ:
   1 straipsnis
   Théophilos MARGELLOS, gimęs 1953 m. lapkričio 21 d. Atėnuose, skiriamas Vidaus rinkos derinimo tarnybos (prekių ženklai ir dizainas) apeliacinių tarybų pirmininku penkerių metų kadencijai.
   2 straipsnis
   Vidaus rinkos derinimo tarnybos (prekių ženklai ir dizainas) administracinė valdyba nustato datą, nuo kurios prasideda 1 straipsnyje nurodyta penkerių metų kadencija.
   3 straipsnis
   Šis sprendimas įsigalioja trečią dieną po jo paskelbimo Europos Sąjungos oficialiajame leidinyje.

      Priimta Briuselyje 2013 m. liepos 9 d.

            Tarybos vardu

            Pirmininkas

         R. ŠADŽIUS

      (1)  OL L 78, 2009 3 24, p. 1.


Svarbus teisinis pranešimas

|

52007BP0125(01)

1. 2007 m. balandžio 24 d. Europos Parlamento sprendimas dėl 2005 finansinių metų Europos maisto saugos tarnybos biudžeto įvykdymo patvirtinimo (C6-0399/2006 - 2006/2166(DEC))

Oficialusis leidinys 074 E , 20/03/2008 p. 0256 - 0256

		1.2007 m. balandžio 24 d. Europos Parlamento sprendimas dėl 2005 finansinių metų Europos maisto saugos tarnybos biudžeto įvykdymo patvirtinimo (C6-0399/2006 — 2006/2166(DEC))Europos Parlamentas,- atsižvelgdamas į 2005 finansinių metų Europos maisto saugos tarnybos galutines metines ataskaitas [1],- atsižvelgdamas į Audito Rūmų ataskaitą dėl Europos maisto saugos tarnybos 2005 finansinių metų galutinių metinių ataskaitų kartu su Tarnybos atsakymais [2],- atsižvelgdamas į 2007 m. vasario 27 d. Tarybos rekomendaciją (5711/2007 — C6-0080/2007),- atsižvelgdamas į EB sutartį ir ypač į jos 276 straipsnį,- atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento [3], ypač į jo 185 straipsnį,- atsižvelgdamas į 2002 m. sausio 28 d. Europos Parlamento ir Tarybos reglamentą (EB) Nr. 178/2002, nustatantį maistui skirtų teisės aktų bendruosius principus ir reikalavimus, įsteigiantį Europos maisto saugos tarnybą ir nustatantį su maisto saugos klausimais susijusias procedūras [4], ypač į jo 44 straipsnį,- atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje [5], ypač į jo 94 straipsnį,- atsižvelgdamas į Darbo tvarkos taisyklių 71 straipsnį ir V priedą,- atsižvelgdamas į Biudžeto kontrolės komiteto pranešimą ir Aplinkos, visuomenės sveikatos ir maisto saugos komiteto nuomonę (A6-0112/2007),1. suteikia patvirtinimą Europos maisto saugos tarnybos vykdomajam direktoriui kad tarnybos 2005 finansinių metų biudžetas įvykdytas;2. pateikia savo pastabas toliau pateikiamoje rezoliucijoje;3. paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos maisto saugos tarnybai, Tarybai, Komisijai, ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).[1] OL C 266, 2006 10 31, p. 22.[2] OL C 312, 2006 12 19, p. 42.[3] OL L 248, 2002 9 16, p. 1. Reglamentas su pakeitimais, padarytais Reglamentu (EB, Euratomas) Nr. 1995/2006 (OL L 390, 2006 12 30, p. 1).[4] OL L 31, 2002 2 1, p. 1. Reglamentas su paskutiniais pakeitimais, padarytais Komisijos reglamentu (EB) Nr. 575/2006 (OL L 100, 2006 4 8, p. 3).[5] OL L 357, 2002 12 31, p. 72.--------------------------------------------------


title: 2016 m. balandžio 28 d. Europos Parlamento sprendimas (ES) 2016/1602 dėl bendrosios įmonės ENIAC 2014 finansinių metų sąskaitų uždarymo

text:
14.9.2016

               LT

               Europos Sąjungos oficialusis leidinys

               L 246/436

         EUROPOS PARLAMENTO SPRENDIMAS (ES) 2016/1602
   2016 m. balandžio 28 d.
   dėl bendrosios įmonės ENIAC 2014 finansinių metų sąskaitų uždarymo
   EUROPOS PARLAMENTAS,

               —

               atsižvelgdamas į Bendrosios įmonės ENIAC 2014 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl bendrosios įmonės ENIAC 2014 finansinių metų laikotarpio nuo sausio 1 d. iki birželio 26 d. metinių ataskaitų kartu su bendrosios įmonės atsakymu (1),

               —

               atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2014 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (2),

               —

               atsižvelgdamas į 2016 m. vasario 12 d. Tarybos rekomendaciją dėl patvirtinimo, kad bendroji įmonė įvykdė 2014 finansinių metų biudžetą (05587/2016 – C8-0058/2016),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 209 straipsnį,

               —

               atsižvelgdamas į 2007 m. gruodžio 20 d. Tarybos reglamentą (EB) Nr. 72/2008 dėl bendrosios įmonės ENIAC įsteigimo (4),

               —

               atsižvelgdamas į 2014 m. gegužės 6 d. Tarybos reglamentą (EB) Nr. 561/2014, įsteigiantį bendrąją įmonę ECSEL, ypač į jo 1 straipsnio 2 dalį ir į 12 straipsnį (5),

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (6),

               —

               atsižvelgdamas į 2013 m. rugsėjo 30 d. Komisijos deleguotąjį reglamentą (ES) Nr. 110/2014 dėl pavyzdinio finansinio reglamento viešojo ir privačiojo sektorių partnerystės įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 209 straipsnyje (7),

               —

               atsižvelgdamas į Darbo tvarkos taisyklių 94 straipsnį ir V priedą,

               —

               atsižvelgdamas į Biudžeto kontrolės komiteto pranešimą (A8-0113/2016),

               1.

               atideda bendrosios įmonės ENIAC 2014 finansinių metų sąskaitų uždarymą;

               2.

               paveda Pirmininkui perduoti šį sprendimą bendrosios įmonės ECSEL vykdomajam direktoriui, Tarybai, Komisijai ir Audito Rūmams ir pasirūpinti, kad jis būtų paskelbtas Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 422, 2015 12 17, p. 25.

      (2)  OL C 422, 2015 12 17, p. 26.

      (3)  OL L 298, 2012 10 26, p. 1.

      (4)  OL L 30, 2008 2 4, p. 21.

      (5)  OL L 169, 2014 6 7, p. 152.

      (6)  OL L 357, 2002 12 31, p. 72.

      (7)  OL L 38, 2014 2 7, p. 2.


title: 2009/169/EB,Euratomas: 2009 m. vasario 25 d. valstybių narių vyriausybių atstovų sprendimas dėl Europos Bendrijų Pirmosios instancijos teismo teisėjo skyrimo

text:
28.2.2009

               LT

               Europos Sąjungos oficialusis leidinys

               L 56/17

      VALSTYBIŲ NARIŲ VYRIAUSYBIŲ ATSTOVŲ SPRENDIMAS

   2009 m. vasario 25 d.
   dėl Europos Bendrijų Pirmosios instancijos teismo teisėjo skyrimo
   (2009/169/EB, Euratomas)
   EUROPOS BENDRIJŲ VALSTYBIŲ NARIŲ VYRIAUSYBIŲ ATSTOVAI,
   atsižvelgdami į Europos bendrijos steigimo sutartį, ypač į jos 224 straipsnį,
   atsižvelgdami į Europos atominės energijos bendrijos steigimo sutartį, ypač į jos 140 straipsnį,
   kadangi:
   Pagal Protokolo dėl Teisingumo Teismo statuto 5 ir 7 straipsnius kartu su 47 straipsniu, atsistatydinus Virpi TIILI, turėtų būti paskirtas Europos Bendrijų Pirmosios instancijos teismo teisėjas likusiam Virpi TIILI kadencijos laikui iki 2010 m. rugpjūčio 31 d.,
   NUSPRENDĖ:
   1 straipsnis
   Heikki KANNINEN skiriamas Europos Bendrijų Pirmosios instancijos teismo teisėju laikotarpiui nuo 2009 m. rugsėjo 1 d. iki 2010 m. rugpjūčio 31 d.
   2 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Briuselyje, 2009 m. vasario 25 d.

            Pirmininkė

         M. VICENOVÁ


title: 2013 m. rugsėjo 27 d. Tarybos sprendimas 2013/477/BUSP, kuriuo iš dalies keičiamas Sprendimas 2010/573/BUSP dėl ribojamųjų priemonių, taikomų Moldovos Respublikos Padnestrės regiono vadovybei

text:
28.9.2013

               LT

               Europos Sąjungos oficialusis leidinys

               L 257/18

         TARYBOS SPRENDIMAS 2013/477/BUSP
   2013 m. rugsėjo 27 d.
   kuriuo iš dalies keičiamas Sprendimas 2010/573/BUSP dėl ribojamųjų priemonių, taikomų Moldovos Respublikos Padnestrės regiono vadovybei
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   kadangi:

               (1)

               2010 m. rugsėjo 27 d. Taryba priėmė Sprendimą 2010/573/BUSP (1);

               (2)

               remiantis Sprendimo 2010/573/BUSP peržiūros rezultatais, ribojamųjų priemonių taikymas Moldovos Respublikos Padnestrės regiono vadovybei turėtų būti pratęstas iki 2014 m. rugsėjo 30 d.;

               (3)

               Sprendimas 2010/573/BUSP turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Sprendimo 2010/573/BUSP 4 straipsnio 2 dalis pakeičiama taip:

      „2.   Šis sprendimas taikomas iki 2014 m. rugsėjo 30 d. Jis nuolat peržiūrimas. Prireikus jis gali būti atnaujinamas ar iš dalies keičiamas, jei Taryba mano, kad jame numatyti tikslai nepasiekti.“

   2 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.

      Priimta Briuselyje 2013 m. rugsėjo 27 d.

            Tarybos vardu

            Pirmininkas

         E. GUSTAS

      (1)  2010 m. rugsėjo 27 d. Tarybos sprendimas 2010/573/BUSP dėl ribojamųjų priemonių, taikomų Moldovos Respublikos Padnestrės regiono vadovybei (OL L 253, 2010 9 28, p. 54).


title: 2004/919/EB: 2004 m. gruodžio 22 d. Tarybos sprendimas, dėl kovos su tarpvalstybinio pobūdžio nusikaltimais, susijusiais su transporto priemonėmis

text:
30.12.2004

               LT

               Europos Sąjungos oficialusis leidinys

               L 389/28

      TARYBOS SPRENDIMAS

   2004 m. gruodžio 22 d.
   dėl kovos su tarpvalstybinio pobūdžio nusikaltimais, susijusiais su transporto priemonėmis
   (2004/919/EB)
   EUROPOS SAJUNGOS TARYBA,
   atsižvelgdama į Europos Sąjungos sutartį, ypač į jos 30 straipsnio 1 dalies a punktą ir 34 straipsnio 2 dalies c punktą,
   atsižvelgdama į Nyderlandų Karalystės iniciatyvą,
   atsižvelgdama į Europos Parlamento nuomonę,
   kadangi:

               (1)

               Europos Sąjungos valstybėse narėse kasmet pavagiama apytikriai 1,2 milijono motorinių transporto priemonių.

               (2)

               Šios vagystės susijusios su nemažais nuostoliais, siekiančiais mažiausiai 15 milijardų eurų kasmet.

               (3)

               Didelę šių transporto priemonių dalį, apytiksliai nuo 30 iki 40 %, pavagia organizuotos nusikaltėlių grupės; vėliau tos transporto priemonės perdirbamos ir eksportuojamos į kitas valstybes Europos Sąjungoje ir už jos ribų.

               (4)

               Tai ne tik sukelia materialinius nuostolius bet ir labai kenkia piliečių tikėjimui teisingumu ir saugumo jausmui. Su transporto priemonėmis susiję nusikaltimai dažnai lydimi sunkaus, įvairaus pobūdžio smurto.

               (5)

               Todėl trukdoma pasiekti Sutarties 29 straipsnyje nustatytą tikslą – suteikti piliečiams aukšto lygio saugumą laisvės, saugumo ir teisingumo erdvėje.

               (6)

               Taryba 1999 m. gegužės 27 d. priėmė Rezoliuciją dėl kovos su tarptautiniu nusikalstamumu, labiau kontroliuojant naudojamus maršrutus (1).

               (7)

               Nusikaltimai, susiję su transporto priemonėmis, tarptautiniu mastu taip pat gali būti susiję su kitais nusikaltimais, pavyzdžiui, prekyba narkotikais, šaunamaisiais ginklais ir žmonėmis.

               (8)

               Su nusikaltimais, susijusiais su transporto priemonėmis, turi kovoti valstybių narių teisėsaugos institucijos. Tačiau siekiant spręsti šių nusikaltimų tarpvalstybinius aspektus, reikalinga ir adekvatu priimti bendrą požiūrį, apimantį, kai tai įmanoma ir būtina, valstybių narių ir jų teisėsaugos institucijų bendradarbiavimą.

               (9)

               Teisėsaugos institucijų ir transporto priemonių registracijos institucijų bendradarbiavimas, taip pat informacijos teikimas atitinkamoms šalims yra ypač svarbus.

               (10)

               Taip pat yra svarbus bendradarbiavimas su Europolu, kadangi Europolas gali pateikti šio klausimo analizę ir ataskaitas.

               (11)

               Europos policijos koledžas per Europos policijos mokymo tinklą (EPLN) valstybių narių policijos pajėgoms sudaro galimybę naudotis savo turimais šaltiniais, kuriuose galima ieškoti informacijos ir specialių žinių su transporto priemonėms susijusių nusikaltimų klausimais. EPLN per savo rengiamas dikusijas taip pat suteikia galimybę keistis žiniomis ir patirtimi.

               (12)

               Kova su nusikaltimais, susijusiais su transporto priemonėmis, taps intensyvesnė, kadangi didėja valstybių narių, prisijungiančių prie 2000 m. birželio 29 d. Sutarties dėl Europos transporto priemonės ir vairuotojo pažymėjimo informacinės sistemos (EUCARIS), skaičius.

               (13)

               Siekiant veiksmingai kovoti su tarptautinio masto nusikaltimais, susijusiais su transporto priemonėmis, reikės imtis konkrečių priemonių,

         NUSPRENDĖ:
   1 straipsnis
   Sąvokų apibrėžimai
   Šiame sprendime naudojamos šios sąvokos:

               1)

               „Transporto priemonė“ – motorinė transporto priemonė, priekaba, namelis-autopriekaba, kaip apibrėžta su Šengeno informacine sistema (SIS) susijusiose nuostatose;

               2)

               „Nacionalinė kompetentinga institucija“ – bet kurios šio sprendimo tikslais valstybių narių paskirtos nacionalinės institucijos, kurios, atitinkamai, gali būti policijos, muitinės, sienos apsaugos ir teisminės institucijos.

         2 straipsnis
   Tikslas
   1.   Šio sprendimo tikslas – pagerinti bendradarbiavimą Europos Sąjungoje, siekiant užkirsti kelią tarpvalstybinio pobūdžio nusikaltimams, susijusiems su transporto priemonėmis, ir kovoti su jais.
   2.   Ypatingas dėmesys skiriamas ryšiui tarp transporto priemonės vagystės, neteisėtos prekybos automobiliais ir organizuoto nusikalstamumo, pavyzdžiui, prekybos narkotikais, šaunamaisiais ginklais ir žmonėmis.
   3 straipsnis
   Nacionalinių kompetentingų institucijų bendradarbiavimas
   1.   Valstybės narės pagal nacionalinę teisę imasi būtinų priemonių skatinti nacionalinių kompetentingų institucijų tarpusavio bendradarbiavimą kovojant su tarpvalstybinio pobūdžio nusikaltimais, susijusiais su transporto priemonėmis, pavyzdžiui, bendradarbiavimo susitarimų pagalba.
   2.   Specialus dėmesys skiriamas bendradarbiavimui eksporto kontrolės srityje, atsižvelgiant į atitinkamą kompetencijų pasiskirstymą valstybėse narėse.
   4 straipsnis
   Kompetentingų institucijų ir privataus sektoriaus bendradarbiavimas
   1.   Valstybės narės pagal nacionalinę teisę imasi būtinų priemonių organizuoti reguliarias nacionalinių kompetentingų institucijų konsultacijas, į kurias gali būti kviečiami privataus sektoriaus atstovai (pavyzdžiui, dingusių transporto priemonių privačių registrų tvarkytojai, draudikai ir prekybos automobiliais atstovai), siekiant koordinuoti informaciją ir abipusiai suderinti veiklą šioje srityje.
   2.   Valstybės narės pagal nacionalinę teisę supaprastina procedūras, kad būtų skubiai grąžinamos transporto priemonės, kurias nacionalinės kompetentingos institucijos atiduoda po jų konfiskavimo.
   5 straipsnis
   Ryšių palaikymo punktai su transporto priemonėmis susijusių nusikaltimų klausimais
   1.   Iki 2005 m. kovo 30 d. valstybės narės iš savo teisėsaugos institucijų paskiria ryšių palaikymo punktą, skirtą kovai su tarpvalstybinio pobūdžio nusikaltimais, susijusiais su transporto priemonėmis.
   2.   Valstybės narės įgalioja ryšių palaikymo punktus remiantis galiojančiais taikytinais teisės aktais keistis patirtimi, analize bei bendrojo pobūdžio ir technine informacija apie su transporto priemonėmis susijusius nusikaltimus. Apsikeitimas informacija apima su transporto priemonėmis susijusių nusikaltimų prevencijos metodus ir pažangiausią praktiką. Toks apsikeitimas neapima keitimosi asmens duomenimis.
   3.   Informacija apie paskirtus nacionalinius ryšių palaikymo punktus ir susiję pakeitimai pranešami Tarybos generaliniam sekretoriatui, kad būtų paskelbti Europos Sąjungos oficialiajame leidinyje.
   6 straipsnis
   Perspėjimai apie pavogtas transporto priemones ir registracijos liudijimus
   1.   Kai pranešama apie pavogtą transporto priemonę, valstybių narių kompetentingos institucijos pagal nacionalinę teisę nedelsdamos perspėjimą apie pavogtą transporto priemonę įveda į SIS ir, kai įmanoma – į Interpolo turimą pavogtų motorinių transporto priemonių duomenų bazę.
   2.   Valstybė narė pagal nacionalinę teisę nedelsdama atšaukia paieškos registre esantį jos pateiktą perspėjimą, kai tik nustoja egzistavusi priežastis, dėl kurios perspėjimas buvo pateiktas.
   3.   Kai pranešama apie pavogtus registracijos liudijimus, valstybių narių kompetentingos institucijos pagal nacionalinę teisę nedelsdamos perspėjimą apie tai įveda į SIS.
   7 straipsnis
   Registravimas
   1.   Kiekviena valstybė narė užtikrina, kad jos kompetentingos institucijos imtųsi būtinų priemonių užkirsti kelią piktnaudžiavimams transporto priemonių registracijos dokumentais ir jų vagystei.
   2.   Teisėsaugos institucijos informuoja nacionalines transporto priemonių registracijos institucijas, ar yra žinoma, kad registruojama transporto priemonė yra vogta. Duomenų bazėmis šiuo tikslu naudojamasi tinkamai atsižvelgiant į Bendrijos teisės nuostatas.
   8 straipsnis
   Piktnaudžiavimo transporto priemonių registracijos liudijimais prevencija
   1.   Siekiant užkirsti kelią piktnaudžiavimui transporto priemonių registracijos liudijimais, valstybės narės pagal nacionalinę teisę užtikrina, kad jų kompetentingos institucijos imtųsi būtinų priemonių paimti transporto priemonės savininko ar naudotojo turimą registracijos liudijimą, jeigu transporto priemonė eismo įvykio metu buvo labai sugadinta (visiškas jos praradimas).
   2.   Registracijos liudijimas pagal nacionalinę teisę taip pat paimamas, jei teisėsaugos institucijos atliekamo patikrinimo metu įtariama, kad buvo pažeisti transporto priemonės identifikavimo ženklai, pavyzdžiui transporto priemonės identifikavimo numeris.
   3.   Registracijos liudijimai pagal nacionalinę teisę grąžinami tik patikrinus ir gavus teigiamą atsakymą dėl transporto priemonės identifikavimo.
   9 straipsnis
   Europolas
   Valstybės narės užtikrina, kad jų teisėsaugos institucijos informuotų Europolą apie su transporto priemonėmis susijusių nusikaltimų kaltininkus, kai tai reikalinga vykdant Europolo įgaliojimus ir uždavinius.
   10 straipsnis
   Žinių ir mokymo skatinimas
   Valstybės narės imasi būtinų priemonių užtikrinti, kad nacionaliniai institutai, atsakingi už atitinkamų teisėsaugos institucijų pareigūnų mokymą, savo mokymo planuose skatintų, atitinkamais atvejais bendradarbiaujant su Europos policijos koledžu, specialistų mokymą su transporto priemonėmis susijusių nusikaltimų prevencijos ir jų tyrimo srityje. Prie tokio mokymo pagal savo kompetencijos sritį gali prisidėti Europolas.
   11 straipsnis
   Ryšių palaikymo punktų susitikimas ir metinė ataskaita Tarybai
   Ryšių palaikymo punktai su transporto priemonėmis susijusių nusikaltimų klausimais bent kartą per metus rengia susitikimą, kurį remia Tarybai pirmininkaujanti valstybė narė. Dalyvauti susitikime kviečiamas ir Europolas. Pirmininkaujanti valstybė narė Tarybai praneša apie atitinkamo teisėsaugos institucijų praktinio bendradarbiavimo raidą.
   12 straipsnis
   Įvertinimas
   Taryba įvertina šio sprendimo vykdymą iki 2007 m. gruodžio 30 d.
   13 straipsnis
   Įsigaliojimas
   Šis sprendimas įsigalioja jo paskelbimo Europos Sąjungos oficialiajame leidinyje dieną.
   Toms valstybėms narėms, kuriose Šengeno acquis nuostatos, susijusios su SIS, dar nėra taikomos, šio sprendimo įpareigojimai, susiję su SIS, taikomi nuo tada, kai pradedamos taikyti minėtos nuostatos, kaip nurodyta šiuo tikslu pagal taikytinas procedūras priimtame Tarybos sprendime.

      Priimta Briuselyje, 2004 m. gruodžio 22 d.

            Tarybos vardu

            Pirmininkas

         C. VEERMAN

      (1)  OL C 162, 1999 6 9, p. 1.